b'\n_START_ARTICLE_\nVmesnik IEEE 1394\n_START_PARAGRAPH_\nVmesnik IEEE 1394 je standard za hitro komunikacijo po serijskem vodilu med elektronskimi napravami in prenos podatkov v realnem \xc4\x8dasu. Najpogosteje se uporablja za priklju\xc4\x8ditev perifernih naprav na osebne ra\xc4\x8dunalnike in ra\xc4\x8dunalnike Apple Macintosh ter za prenos digitalnih avdio in video signalov, pa tudi v letalski in avtomobilski industriji. Vmesnik je poznan tudi pod blagovnimi znamkami FireWire (Apple), i.Link (Sony) in Lynx (Texas Instruments). Vmesnik IEEE 1394 je marsikje nadomestil vzporedni vmesnik SCSI, saj prina\xc5\xa1a ni\xc5\xbeje stro\xc5\xa1ke izdelave in preprostej\xc5\xa1e, trpe\xc5\xbenej\xc5\xa1e priklju\xc4\x8dne kable. Standard IEEE 1394 predvideva tudi priklju\xc4\x8dke za priklop naprav v notranjosti ra\xc4\x8dunalnika, vendar ni \xc5\xa1ir\xc5\xa1e uporabljen._NEWLINE_Vmesnik IEEE 1394 je sprejelo tudi zdru\xc5\xbeenje HANA (High Definition Audio-Video Network Alliance) kot standard za povezavo in nadzor nad digitalnimi avdio/vizualnimi sredstvi. Vmesnik IEEE 1394 obstaja tudi v brez\xc5\xbei\xc4\x8dni, opti\xc4\x8dni in izvedbi s koaksialnimi kabli, vendar niso \xc5\xa1ir\xc5\xa1e uporabljene._NEWLINE_Ve\xc4\x8dina digitalnih kamer srednjega cenovnega razreda je od sredine 90. let 20. stoletja opremljena s 4-\xc5\xbeilnim priklju\xc4\x8dkom IEEE 1394. Od leta 2003 ga ima tudi ve\xc4\x8dina osebnih ra\xc4\x8dunalnikov in prenosnikov, namenjenih za obdelavo doma\xc4\x8dega videa._NEWLINE_Preko vmesnika IEEE 1394 lahko hkrati pove\xc5\xbeemo do 63 naprav v zvezdasto topologijo. Hitrost prenosa podatkov med napravami je od 400 do 3200 Mbit/s.'